หุ้นเด่น – ดิ่ง SET50 เดือนก.พ.62
ช่วงเดือนกุมภาพันธ์ 2562 ที่ผ่านมา ภาพรวมดัชนีตลาดหุ้นไทยอิงทางบวก
8 มี.ค. 2562

เส้นทางนักลงทุน
ช่วงเดือนกุมภาพันธ์ 2562 ที่ผ่านมา ภาพรวมดัชนีตลาดหุ้นไทยอยู่ในทิศทางบวก โดย ณ วันที่ 28 ก.พ. 2562 ปิดที่ระดับ 1,653.48 จุด ปรับตัวขึ้น 11.75 จุด หรือ 0.72% จากช่วงท้ายเดือนก่อนหน้าในวันที่ 31 ม.ค. 2562 ปิดที่ระดับ 1,641.73 จุด โดยได้รับผลดีจากต่างประเทศเป็นหลัก เช่น การเจรจาการค้าระหว่างสหรัฐฯ-จีน ที่มีความผ่อนคลายระยะสั้น
ประกอบกับผลบวกจากหลังรายงานผลการประชุมเฟดออกมาเป็นไปตามคาด คือไม่ส่งสัญญาณการขึ้นดอกเบี้ย อีกทั้งยังได้รับแรงของการเข้าเก็งกำไรของบริษัทจดทะเบียนในตลาดหลักทรัพย์ฯ รายตัวในช่วงมีการทยอยประกาศผลการดำเนินงานของปี 2561
โดยมีการเข้าเก็งกำไรในหุ้นขนาดใหญ่ และขนาดกลาง หลังจากปรับตัวลงไปต่ำช่วงก่อนหน้า เช่นเดียวกับหุ้นในกลุ่ม SET50 ที่ดัชนีรวมตลาด SET50 ตลอดทั้งเดือนปรับตัวขึ้นเล็กน้อย 2.80 จุด หรือ 0.30% ซึ่งขึ้นมา ณ วันที่ 28 ก.พ. 2562 ปิดที่ระดับ 1,099.30 จุด จากช่วงวันที่ 31 ม.ค. 2562 ปิดที่ระดับ 1,096.50 จุด
ทั้งนี้ มีหุ้นกลุ่ม SET50 ที่มีจำนวนหุ้นทั้งสิ้น 50 ตัว ราคาหุ้นปรับตัวขึ้น “เด่น” มากกว่าราคาหุ้นปรับตัวลง “ดิ่ง” โดยแยกออกเป็น ราคาหุ้นปรับตัวขึ้นจำนวน 27 ตัว ขณะที่ราคาหุ้นปรับตัวลง 18 ตัว และราคาหุ้นไม่มีการเปลี่ยนแปลง 4 ตัว
สำหรับตัวหุ้นที่ราคาหุ้นปรับตัวขึ้น ได้แก่ IVL, TRUE, PTTGC, TISCO, DTAC, DELTA, CENTEL, GULF, BTS, TCAP, TMB, KTC, KKP, IRPC, GPSC, INTUCH, ADVANC, BEM, EGCO, GLOBAL, BJC, SCC, PTTEP, SCB, EA, TOP และ BH
ขณะที่ราคาหุ้นปรับตัวลง ได้แก่ BPP, MTC, TU, KBANK, GLOW, BANPU, LH, TOA, AOT, RATCH, BGRIM, KTB, BBL, CPF, HMPRO, WHA, ROBINS, CPN และ SPRC
ส่วนราคาหุ้นไม่มีการเปลี่ยนแปลง ได้แก่ MINT, CPALL, PTT และ BDMS
รายละเอียดของราคาหุ้นทั้ง 50 ตัว ดูจากตารางประกอบ
จากภาพรวมของตลาดกลุ่ม SET50 ช่วงเดือนกุมภาพันธ์สะท้อนให้เห็นว่า “เด่น” กว่า “ดิ่ง” นั่นเอง ถือเป็นตัวช่วยประคองตลาด !
…
